**הקדמה**

כאשר סוכר כמו לקטוז או פרוקטוז אינו נספג במעי, חלקו מתפרק על- ידי חיידקי המעיים, ונוצר גז מימן בריכוז נמוך. הגז נספג במעי ומשתחרר דרך הריאות בנשיפה. בעזרת מכשיר מדידה מיוחד אפשר למדוד את ריכוז המימן באוויר הנשיפה. הבדיקה אינה פולשנית, והיא ידידותית לנבדק.

**הכנה לבדיקה**

1. יש לחכות לפחות 10 ימים מסיום טיפול אנטיביוטי, ביצוע בדיקות הדמיה למערכת העיכול כגון גסטרוסקופיה וקולונוסקופיה עד ביצוע בדיקת הנשיפה.
2. 24 שעות לפני הבדיקה **אסור לאכול** מזון המכיל קמח (כמו לחם, פסטה, פיצה, עוגות סופגניות וכו'), קטניות (כולל אפונה, עדשים, שעועית וחומוס), אורז מלא וכן אסור לשתות חלב ולאכול מוצרי חלב.
3. במהלך ההכנה **מותר לאכול** תפוח אדמה, עוף, בקר, דגים, טחינה, ביצים, ירקות ופירות (פירות מותר לאכול עד 18:00 בערב). במהלך הצום מותר לשתות מים או תה ללא סוכר.
4. חולי סוכרת מתבקשים להביא אישור מהרופא המטפל שאתם יכולים לעמוד בתנאים של נטילת 50 גר' לקטוז / פרוקטוז או 80 גרם גלוקוז, וצום שיכול להימשך עד סיום הבדיקה.
5. בדיקה המתחילה בשעות הבוקר: **יש להיות בצום מחצות הלילה** (שעה 24:00). אסור לעשן במהלך הצום. מותר לשתות מים. לא יתקבלו נבדקים שיגיעו אחרי השעה 10:30.

בדיקה המתחילה אחר-הצהרים: יש להיות בצום מ-07:00 בבוקר. אסור לעשן במהלך הצום. מותר לשתות מים. רצוי לאכול עד השעה 07:00 בבוקר. לא יתקבלו נבדקים שיגיעו אחרי השעה 15:30

**מהלך הבדיקה**

1. נושפים לתוך מכשיר מיוחד. לאחר מכן שותים תמיסת סוכר (50 גר' לקטוז, פרוקטוז וכו').
2. לאחר שתיית מנת הסוכר נושפים למכשיר כל 30 דקות עד סיום הבדיקה.
3. הבדיקה יכולה להימשך עד 3 שעות. היא תסתיים לפני כן במקרים של תוצאה חיובית מוקדמת.
4. ייתכנו הרגשת נפיחות בבטן, כאב בטן, שלשולים או בחילה. תופעות אלו הן שכיחות וחולפות תוך זמן קצר.
5. התשובה ניתנת בסיום הבדיקה.

**מידע נוסף שחשוב לדעת**

1. **אילו מסמכים חשוב להביא?**

* הפניה מרופא: הכוללת את סיבת הבדיקה, מחלות הרקע, ותרופות קבועות שהנך נוטל/ת.
* התחייבות כספית (טופס 17) או אמצעי תשלום אחר.
* תעודת מזהה (תעודת זהות/רישיון נהיגה).

1. **למי להתקשר במידה ומתעוררות שאלות?**

לבירורים בנושא הבדיקה, ניתן לפנות למעבדה בטלפון 03-6974471 בימים א'-ה'.

ניתן לפנות גם באמצעות הדואר האלקטרוני לכתובת: [gastro-lab@tlvmc.gov.il](mailto:gastro-lab@tlvmc.gov.il)

**נשמח לעמוד לרשותך תמיד,**

**המעבדה הגסטרואנטרולוגית**

**המכון למחלות דרכי העיכול והכבד**

**תבחין מימן בנשימה**